Kojonkoski varsler oppgjør etter «dommerskandalen» i Kulm-VM
VM-vinner Peter Prevc fikk fem stilpoeng bedre enn sølvgutten Kenneth Gangnes for omtrent identisk landing da verdensmesterskapet i skiflyging ble avgjort lørdag etter tre omganger (den fjerde avlyst på grunn av forholdene). Sloveneren vant med 3,3 poengs margin til nordmannen. Det fikk hopplandslagets sportssjef Clas Brede Bråthen til å koke. Han vil jage dommerne ut av tårnet og ned i overgangen. Der de avgjørende poengene blir definert. – Jeg vet ikke hvor lenge vi kan leve med at det blir kåret feil vinner fordi at de som står oppe i dommertårnet ikke ser det som dem skal se, sier Clas Brede Bråthen. Hoppsjef i det internasjonale skiforbundet – Mika Kojonkoski – ser at det må tas grep. Men vil ikke vurdere om Prevc og Gangnes skulle byttet plass på seierspallen. – Jeg ser poenget i at publikum, hoppfolk og pressen tar opp dette til diskusjon. Og vi må diskutere det. Det må finnes klarere begrunnelser for hva det dømmes for, sier Mika Kojonkoski. Han understreker at dommerne i fremtiden må se siste delen av svevet på en langt bedre måte enn hva tilfelle er. Nå står fem dommere i et tårn. I skiflyging er de over hundre meter unna overgangen. De har heller ikke tilgang til avgjørende arbeidsverktøy som TV-monitor får VG bekreftet fra VM-dommer Tor Olsen. – Jeg vet ikke hvorfor ikke dommerne har monitorer lenger. Men når siste delen av svevet er det mest avgjørende for stildømmingen må dommerne ha den beste tilgangen til akkurat dét. Da tenker jeg på monitorer, kamera eller andre ting, sier Mika Kojonkoski. FØLG LAGKONKURRANSEN HER Tor Olsen dømmer dagens lagkonkurranse i VM. Han var reserve i den avgjørende omgangen da Prevc (244 meter) fikk 17,5 og to ganger 18,5 som tellende. Og Gangnes (238,5 meter) fikk tre ganger 16,5. I hopp er det fem dommere. Høyeste og laveste karakter strykes. Tre er tellende. – 18,5 til Prevc er ikke bra. Han ville fått 16 eller 16,5 av meg om jeg hadde dømt. Han fikk fem stilpoeng mer enn hva han skulle. Derfor ble det feil vinner. Og det er enkel matematikk, sier Tor Olsen. Han er uening i at dommerne skal ned i overgangen. Men han nærmest roper på hjelpemidler som kan gjøre jobben mer troverdig. I Kulm er det montert nettbrett i dommertårnet som viser samme bilde av landingen som lengdemålerne har tilgang til. Sett denne: Lukas Müller lam etter skrekkfallet – Skjermen går ofte i svart, og den er helt ubrukelig. I skiflyging er stildømmingen veldig utfordrende. Vi står på 110 meter, og når det hoppes 240 meter, er vi for langt unna nedslaget. Det går fryktelig fort, og det er vanskelig å få med seg alle detaljer når vi ikke har tilgang TV-bilder, sier Tor Olsen.
Kenneth Gangnes (26) ble frarøvet VM-gullet hevder hoppeksperter. FIS-boss Mika Kojonkoski varsler nye tider for stildømmingen.